CELEX: 32019D1592
Language: lv
Date: 2019-09-24 00:00:00
Title: Padomes Īstenošanas lēmums (ES) 2019/1592 (2019. gada 24. septembris), ar ko Portugālei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

27.9.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 248/67
               
            
         PADOMES ĪSTENOŠANAS LĒMUMS (ES) 2019/1592
         (2019. gada 24. septembris),
         ar ko Portugālei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Vēstulē, kas Komisijā reģistrēta 2018. gada 2. jūlijā, Portugāle pieprasīja atļauju ieviest īpašu pasākumu attiecībā uz korķa, koksnes, priežu čiekuru un nelobītu pīniju riekstu piegādēm, ar ko atkāpjas no Direktīvas 2006/112/EK 193. panta, ja persona, kurai ir piegādātas šīs preces, ir nodokļa maksātājs, kura juridiskā adrese, saimnieciskās darbības pastāvīgā vieta vai parastā dzīvesvieta ir Portugālē, un tā veic darījumus, attiecībā uz kuriem tai ir tiesības pilnībā vai daļēji atskaitīt pievienotā vērtības nodokļa (PVN) priekšnodokli. Vēstulēs, kas Komisijā reģistrētas 2018. gada 27. novembrī un 2019. gada 19. martā, Portugāle Komisijai iesniedza papildus informāciju.
                  
               
                     (2)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2019. gada 27. marta vēstulēs informēja pārējās dalībvalstis par Portugāles pieprasījumu. 2019. gada 28. marta vēstulē Komisija paziņoja Portugālei, ka tās rīcībā ir visa informācija, kas nepieciešama pieprasījuma izvērtēšanai.
                  
               
                     (3)
                  
                  
                     Portugāle uzskata, ka krāpšana un izvairīšanās no nodokļu maksāšanas mežsaimniecības nozarē Portugālē ir ārkārtīgi augsta. Tas ir tāpēc, ka šajā nozarē dominē liels skaits sīkražotāju un daudzi novācēji, kuri pārdod izejmateriālus tālāk apstrādes uzņēmumiem, nedeklarējot un nemaksājot PVN par šiem pārdevumiem. Tirgus un iesaistīto uzņēmumu īpašību rezultātā ir radusies krāpšana PVN jomā, ko Portugāles nodokļu iestādēm ir grūtības risināt, neraugoties uz pastiprinātu kontroli un jau veiktajiem pasākumiem. Lai cīnītos pret šādu izvairīšanos no nodokļu maksāšanas, Portugāle plāno ieviest apgrieztās maksāšanas sistēmu attiecībā uz korķa, koksnes, priežu čiekuru un nelobītu pīniju riekstu piegādēm. Tas novirzītu atbildību par PVN maksāšanu uz nelielu skaitu viegli identificējamu apstrādes uzņēmumu. Pēc Portugāles ieskatiem, tas izbeigtu šāda veida krāpšanu PVN jomā un novērstu ar to saistītos PVN ieņēmumu zaudējumus.
                  
               
                     (4)
                  
                  
                     Tādēļ būtu jāatļauj Portugālei ieviest īpašu pasākumu uz ierobežotu laiku līdz 2022. gada 31. decembrim.
                  
               
                     (5)
                  
                  
                     Parasti atkāpes atļauj uz ierobežotu laiku, lai varētu izvērtēt, vai atkāpes pasākums ir piemērots un efektīvs. Atkāpes dalībvalstīm dod laiku līdz īpašā pasākuma termiņa beigām ieviest citus, konvencionālus pasākumus konkrētās problēmas risināšanai, kas atkāpes pagarināšanu tādējādi padara lieku. Atkāpes, kas ļauj izmantot apgrieztās maksāšanas sistēmu, izņēmuma kārtā piešķir tikai kā galēju līdzekli konkrētām jomām, kurās notiek krāpšana. Tāpēc Portugālei līdz īpašā pasākuma termiņa beigām būtu jāīsteno citi, konvencionāli pasākumi, lai apkarotu un novērstu ar PVN saistītu krāpšanu korķa, koksnes, priežu čiekuru un nelobītu pīniju riekstu nozarē, un līdz ar to attiecībā uz šādām piegādēm atkāpe no Direktīvas 2006/112/EK 193. panta vairs nebūtu nepieciešama.
                  
               
                     (6)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 193. panta, Portugālei ir atļauts noteikt, ka nodokļa maksātāja persona, kurai piegādā korķi, koksni, priežu čiekurus vai nelobītus pīniju riekstus, ir atbildīga par PVN nomaksu, ja tā ir nodokļa maksātāja, kuras juridiskā adrese, saimnieciskās darbības pastāvīgā vieta vai parastā dzīvesvieta ir Portugālē un kura veic darījumus, attiecībā uz kuriem tai ir tiesības pilnībā vai daļēji atskaitīt PVN priekšnodokli.
         
         
            2. pants
            Šis lēmums stājas spēkā tā paziņošanas dienā.
            To piemēro no 2020. gada 1. janvāra, un tā darbība beidzas 2022. gada 31. decembrī.
         
         
            3. pants
            Šis lēmums ir adresēts Portugāles Republikai.
         
         
            Briselē, 2019. gada 24. septembrī
            
               
                  Padomes vārdā –
               
               
                  priekšsēdētāja
               
               K. KULMUNI
            
         
         
            (1)  OV L 347, 11.12.2006., 1. lpp.